Obrazložitev k posameznim členom predloga obvezne razlage Odloka o lokacijskem načrtu za ožje mestno središče mesta Murska Sobota – uradno prečiščeno besedilo (Uradni list RS, št. 15/2012 z dne 29.2.2012)
Na podlagi 17. člena Statuta Mestne občine Murska Sobota (Uradni list RS, št. 23/07-UPB in 49/10) ter na podlagi 87. člena Poslovnika Mestnega sveta Mestne občine Murska Sobota (Uradni list RS, št. 49/10 - uradno prečiščeno besedilo in 110/11 – obvezna razlaga) je Mestni svet Mestne občine Murska Sobota na ___ . redni seji dne __.__.2015 sprejel

Obrazložitev:

Določilo 17. člena Statuta Mestne občine Murska Sobota dodeljuje pristojnost Mestnemu svetu, da sprejema v okviru svojih pristojnosti odloke in druge splošne akte. V skladu s 87. členom Poslovnika mestnega sveta, lahko župan predlaga Komisiji za statutarna in pravna vprašanja predlog za obvezno razlago določb občinskih aktov. Predlog obravnava komisija, ki ga po svoji presoji lahko poda mestnemu svetu v postopek. Sprejema se lahko po hitrem postopku.

OBVEZNO RAZLAGO

Odloka o lokacijskem načrtu za ožje mestno središče mesta Murska Sobota 

– uradno prečiščeno besedilo

(Uradni list RS, št. 15/2012 z dne 29.2.2012)

I.
V Odloku o lokacijskem načrtu za ožje mestno središče mesta Murska Sobota – uradno prečiščeno besedilo (Uradni list RS, št. 15/2012 z dne 29.2.2012) je v prvem, drugem in tretjem odstavku 32. člena (faznost) sledeče besedilo:

      »Izvajanje prostorskih in gradbenih posegov bo potekalo fazno in postopoma, v skladu z zmožnostmi in interesi investitorjev. Pri izvedbi predvidenih objektov je potrebno istočasno urediti tudi vse pripadajoče zunanje površine, kot so dovozi, dostopi, zelenice in parkirišča (razen na območju objektov, ki so predvideni za rušenje). Prav tako je potrebno do funkcionalnega dokončanja predvidenih objektov izvesti vse predvidene spremljevalne objekte in infrastrukturo (v skladu s pridobljenimi smernicami in mnenji pristojnih organov in organizacij).«.
Navedena določila se razlagajo tako, da lahko gradnja poslovno-storitveno-trgovsko-gostinsko-stanovanjskega objekta ob Slomškovi ulici poteka fazno in postopoma, kar pomeni, da se v prvi fazi v primeru, da se gradi samo pritličje, obvezno zgradi tudi kletno etažo. 
Obrazložitev:

Besedilo 32. člena odloka govori o faznosti izvajanja prostorskih in gradbenih posegov za celo območje lokacijskega načrta. Dovoljena je fazna in postopna gradnja v skladu z zmožnostmi in interesi investitorjev. Posebej je še določeno, da je potrebno istočasno z gradnjo izvesti vse pripadajoče zunanje površine, kot so dovozi, dostopi, zelenice in parkirišča. Za poslovno-storitveno-trgovsko-gostinsko-stanovanjski objekt ob Slomškovi ulici, to pomeni, da mora v primeru , da gradi samo pritličje izvesti tudi klet, kjer je predvideno parkiranje in tudi nekateri dostopi. Odlok še določa, da je potrebno do funkcionalnega dokončanja predvidenih objektov izvesti vse predvidene spremljevalne objekte in infrastrukturo. Za predvideni objekt ob Slomškovi ulici to pomeni, da je potrebno izvesti tudi cestne in druge infrastrukturne ureditve tudi v prvi fazi v kolikor investitor želi izvesti samo klet in pritličje. 
Sicer se take vsebine v odloke navajajo v skladu s Pravilnikom o vsebini, obliki in načinu priprave občinskega podrobnega prostorskega načrta (Uradni list RS, št. 99/2007).

II.
V 2. členu odloka je navedeno, da lokacijski načrt vsebuje tudi grafični del. Na listu številka 4. grafičnega dela z naslovom UREDITVENA SITUACIJA je v legendi zapisano besedilo: 
      »poljubna razporeditev pritličnih lokalov in pasaž znotraj gradbene meje«. 
Navedeno se razlaga tako, da se pasaže in lokali lahko razporedijo tudi drugače, kot je prikazano v ureditveni situaciji po celem pritličju poslovno-storitveno-trgovsko-gostinsko-stanovanjskega objekta, ker je gradbena meja, ki je v situaciji označena z modro neprekinjeno linijo zarisana po zunanjem obodu celega objekta. 
V legendi je poleg zarisane rdeče neprekinjene linije zapisano še besedilo:
      »gradbena linija (GL) (toleranca ± 1m)«. 
Navedeno se razlaga tako, da te linije označujejo do kod se lahko gradi nad pritličjem.
Obrazložitev:

Besedilo 2. člena odloka določa, kaj vse so sestavni deli lokacijskega načrta. Med drugim je navedeno, da vsebuje tudi grafični del. Sicer se tudi v odloku več drugih členov sklicuje na te grafične načrte. V ureditveni situaciji je narisana določena razporeditev lokalov in pasaž za objekt ob Slomškovi ulici. Vendar je pri tem nastala dilema ali so dopustne drugačne razporeditve. V legendi, ki je del načrta, je zapisano med drugim sledeče: »poljubna razporeditev pritličnih lokalov in pasaž znotraj gradbene meje«. Menimo, da se odlok lahko razlaga tako, da je gradbena meja, ki je v situaciji označena z modro neprekinjeno linijo in zarisana po zunanjem obodu celega objekta, tista meja znotraj katere se vsebine poljubno razporejajo. V isti karti so vrisane tudi gradbene linije z rdečo neprekinjeno črto. Ker je nad pritličjem predvidena gradnja v dveh stolpičih tako, da je osrednji del nad pritličjem prost, se to razlaga tako, da te linije označujejo mejo do katere se lahko gradi nad pritličjem. 
Grafični načrti so del prostorskih aktov in so določeni v Pravilniku o vsebini, obliki in načinu priprave občinskega podrobnega prostorskega načrta (Uradni list RS, št. 99/2007).

III.
Prvi odstavek 34. člena, govori o odstopanjih v sledečem besedilu:

         »Odstopanja od določil lokacijskega načrta in od maksimalnih horizontalnih in vertikalnih gabaritov, ki so povezana s funkcionalnim in arhitektonskim oblikovanjem predvidenega objekta, so možna pod pogojem, da ni ogrožena požarna, zdravstvena in ekološka varnost objektov in ljudi. V takih primerih je smiselno preveriti usklajenost predvidene gradnje in določil predmetnega odloka skozi postopek izdaje projektnih pogojev in soglasij pristojnih služb k obravnavani gradnji.«

Navedeno se razlaga tako, da je razporeditev prostorov v pritličju poslovno-storitveno-trgovsko-gostinsko-stanovanjskega objekta lahko fleksibilna in drugačna od zarisanih v ureditveni situaciji.
Obrazložitev:

Besedilo 34. člena odloka govori o odstopanjih od določil lokacijskega načrta. Ker člen govori o odstopanjih, ki so povezana s funkcionalnim in arhitektonskim oblikovanjem, se to lahko razlaga tako, da so sprejemljive tudi drugačne zasnove tlorisa oz. drugače razporejene vsebine v posamezni etaži. 
IV.
Ta obvezna razlaga se objavi v Uradnem listu Republike Slovenije in začne veljati naslednji dan po objavi.
Obrazložitev:

V skladu z določilom 86. člena Poslovnika Mestnega sveta Mestne občine Murska Sobota (Uradni list RS, št. 49/10 - uradno prečiščeno besedilo in 110/11 – obvezna razlaga) se poleg drugih naštetih objavljajo v uradnem glasilu tudi drugi predpisi mestne občine in začnejo veljati petnajsti dan po objavi v uradnem glasilu, če ni v njih drugače določeno. V tem primeru obvezne razlage se določa, da začne veljati naslednji dan po objavi. 

